Gertrude Elion
Gertrude Elion, 1918-1999, amerikansk biokemiker, ansat i medicinalfirmaet Wellcome, North Carolina, USA, 1944-83. Her udviklede hun sammen med George Hitchings vigtige, nye lægemidler: Azatioprin til dæmpning af immunreaktionen ved transplantation, allopurinol, der hæmmer dannelsen af urinsyre ved podagra, kræfthæmmende lægemidler, der anvendes ved kemoterapi og sammen med andre medarbejdere azylovir til behandling af herpes. Elions herpesforskning førte til, at Wellcome i midten af 1980'erne kunne præsentere det første lægemiddel mod aids, azidotymidin. Elion modtog sammen med Hitchings og James Black nobelprisen i medicin og fysiologi i 1988.